נייתן ליין

נייתן ליין (באנגלית: Nathan Lane; נולד ב-3 בפברואר 1956) הוא שחקן תיאטרון וקולנוע אמריקאי עטור פרסים. הוא ידוע בעיקר בזכות תפקידיו כאלברט בסרט "כלוב הציפורים" וכמקס ביאליסטוק במחזמר "המפיקים". כמו כן, ליין דיבב את דמותו של טימון בסרט "מלך האריות". ליין קיבל שש מועמדויות לפרס טוני וזכה בשלוש על תפקידיו במחזות "דבר מצחיק קרה לי בדרך לפורום" (1996), "המפיקים" (2001) ו"מלאכים באמריקה" (2018). ליין זכה גם בפרס אוליבייה. הוא גם זכה בשלושה פרסי אמי מתוך עשר מועמדויות וזכה לשתי מועמדויות לפרס גלובוס הזהב. בשנת 2006, ליין קיבל כוכב בשדרת הכוכבים של הוליווד, ונכנס להיכל התהילה של התיאטרון האמריקאי (אנ') בשנת 2008. נולד בשם ג'וזף ליין (Joseph Lane) בג'רזי סיטי, ניו ג'רזי שבארצות הברית. לו שני אחים, רוברט ודניאל. אביו מת כתוצאה מאלכוהוליזם כאשר ליין היה בן 11. בצעירותו, למד ליין בבית ספר קתולי. בשנות ה-70, התקבל ללימודי דרמה באוניברסיטת סנט ג'וזף שבפילדלפיה, אך ביומו הראשון הבין כי מלגתו לא תכסה את הוצאותיו כתלמיד, ולכן פרש מהלימודים במטרה לעבוד שנה ולהרוויח עוד מעט כסף. לאחר מכן החליט שלא ללמוד כלל, ולהתחיל לשחק. מפילדלפיה, עבר לניו יורק ושם בשנת 1982 החל לשחק על במות ברודוויי. בין סדרות הטלוויזיה השונות בהן השתתף במהלך השנים: "מיאמי וייס", "משתגעים מאהבה", "סקס והעיר הגדולה", "פרייז'ר", "רוק 30", "תרגיע" ו"סיפור פשע אמריקאי". כמו כן, הנחה את התוכנית "סאטרדיי נייט לייב" ואת טקס חלוקת פרס טוני. בין סרטי הקולנוע בהם השתתף: "פרנקי וג'וני", "כלוב הציפורים", "גדולה מהחיים", "המפיקים" (עליו הועמד ליין לפרס גלובוס הזהב), "מלך האריות", "מלך האריות 2", "מלך האריות 3", "אוסטין פאוורס - גולדממבר", "הצילו! עכבר בבית!", "חיית המחמד של המורה" ו"אסטרו בוי". בין הצגות התיאטרון הרבות בהן הופיע (בדרך כלל, בהפקות הרצות בברודוויי): "הצפרדעים", "הרוח בערבי הנחל", "חלום ליל קיץ" ו"מחכים לגודו". בתחילת שנות ה-90, הוא שיחק במחזות רבים, ביניהם "דבר מצחיק קרה לי בדרך לפורום" אשר עליו קיבל את פרס הטוני הראשון שלו. באותן שנים דיבב בסרט "מלך האריות" את טימון. בשנת 2001 שיחק במחזמר "המפיקים". על תפקידו במחזמר זה קיבל פרסים רבים, בהם גם פרס טוני השני שלו ואף היה מועמד לפרס גלובוס הזהב על תפקידו בעיבוד הקולנועי למחזמר שיצא בשנת 2006. בשנים 2010–2016 שיחק בסדרה "משפחה מודרנית" את פפר זלצמן. ב-2016 שיחק בסרט הדרמה "קרי פילבי" לצד גבריאל ביירן. בשנת 2021 החל לשחק בסדרה "רק רוצחים בבניין" אותה יצר סטיב מרטין לשירות הסטרימינג האמריקאי הולו. בשנת 2022 החל לשחק בסדרת הטלוויזיה "העידן המוזהב" מבית היוצר של ג'וליאן פלוז המשודרת ברשת HBO. בשנת 2023 גילם את רוג'ר בסרט האימה של ארי אסטר "בו מפחד". בתחילת שנות ה-40 לחייו ליין יצא מהארון כהומוסקסואל לאחר רציחתו של מת'יו שפרד. הוא פעיל בארגון הפועל למען גיוס כספים למלחמה באיידס, וזכה להוקרה מצד ארגוני זכויות להט"ביים. ליין מתגורר בניו יורק עם בן-זוגו, המפיק דוולין אליוט. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. פרס גילדת שחקני המסך בשנת 1997, על הופעתו בסרט "כלוב הציפורים" פרס הקומדיה האמריקאית, על תפקידו בסרט "כלוב הציפורים" היה מועמד פעמיים לפרס גלובוס הזהב: פעם אחת, בשנת 1996, על תפקידו בסרט "כלוב הציפורים", ופעם נוספת, ב-2006 על תפקידו בסרט "המפיקים". היה מועמד לפרס אמי האמנותי לשחקן אורח הטוב ביותר בסדרת קומדיה על תפקידו ב"רק רוצחים בבניין". מדיה וקבצים בנושא נייתן ליין בוויקישיתוף נייתן ליין, במסד הנתונים הקולנועיים IMDb (באנגלית) נייתן ליין, באתר AllMovie (באנגלית) נייתן ליין, באתר Rotten Tomatoes (באנגלית) נייתן ליין, במסד הנתונים הקולנועיים KinoPoisk (ברוסית) נייתן ליין, באתר אפל מיוזיק (באנגלית) נייתן ליין, באתר ספוטיפיי נייתן ליין, באתר MusicBrainz (באנגלית) נייתן ליין, באתר Discogs (באנגלית) נייתן ליין, באתר Songkick (באנגלית) נייתן ליין, באתר Genius נייתן ליין, באתר בילבורד (באנגלית) נייתן ליין, באתר אנציקלופדיה בריטניקה (באנגלית)